學正郭勉夫示詩次韻答之
作者：葛勝仲
朝代：宋

paragraphs: 有道家聲遠，沉機足幹時。
松生非培塿，檀伐待淪漪。
虎脊卑凡乘，蛾眉疾衆姬。
一鳴驚伍舉，千里器王珪。
德令温温著，名香藹藹馳。
披荘問同異，執禮判嫌疑。
操尙傾涓子，才華進客兒。
適齊非鼓瑟，逃楚笑吹箎。
藝苑高三絕，書庠肅五儀。
涌泉推敏思，翻水播英辭。
計吏趨蘭省，諸生偃璧池。
行殊師也過，論鄙釋之卑。
默識扳安世，多方劣惠施。
風標寒似玉，機警利如錐。
高翥千齡鶴，前知五總龜。
碎金珍謝傅，餘錦夢丘遲。
謬學邯郸步，工施渾沌眉。
文科将赫奕，榮路即威夷。
器業今爲重，功勲士所期。
他年青竹上，凜凛看名垂。